17. juni 2020

I medfør af § 37 stk. 1 i Forretningsordenen for Inatsisartut fremsætter jeg følgende spørgsmål til Naalakkersuisut.

**Spørgsmål til Naalakkersuisut:
1. Hvad er status på arbejdet med en reform på folkeskoleområdet, og hvornår forventer Naalakkersuisut at kunne fremlægge et forslag herom for Inatsisartut?

2. Hvad er det overordnede mål med folkeskolereformen set i lyset af de behov som nutiden afslører, at der er behov for i fremtiden?

3. Kan Naalakkersuisut allerede nu fortælle, hvilke idéer man rent praktisk og konkret arbejder med for at forbedre folkeskolen og derigennem sikre, at flere end i dag kan bestå folkeskolens afgangsprøve og komme videre i uddannelsessystemet?

4. Hvilke områder har især Naalakkersuisuts fokus med henblik på at gennemføre tiltag, der er umiddelbart realiserbare og som kan give en omgående effekt?

5. Hvilke tiltag arbejdes der med for at løse udfordringerne med manglen på uddannede lærere?

6. Hvordan vil man gøre det mere attraktivt at uddanne sig til lærer?

7. Hvordan vil man sikre, at skolelederne får mere tid til at arbejde med udvikling og pædagogisk ledelse?

8. Hvad er Naalakkersuisuts holdning til at indføre en klassekvotient på maksimalt 18 elever, og hvad vil en klassekvotient på denne størrelse betyde rent økonomisk og mandskabsmæssigt?

9. Hvad er Naalakkersuisuts holdning til at indføre en to-lærer-ordning for at sikre en bedre disciplin og dermed en bedre trivsel og et bedre fagligt udbytte?
- A: Hvad er Naalakkersuisuts holdning til, at hjælpelæreren i en to-lærer-ordning er ufaglært?
- B: Hvad vil de økonomiske omkostninger være ved en to-lærer-ordning? Her ønsker jeg svaret opdelt, så de økonomiske konsekvenser udregnes på baggrund af både et scenarium, hvor begge lærere er faguddannet og et scenarium, hvor hjælpelæreren er ufaglært.

10. I hvor stort et omfang inddrager Naalakkersuisut eksterne parter i forberedelsesarbejdet til den kommende reform af folkeskoleområdet?
- A: Er Naalakkersuisut enig med Demokraterne i, at sandsynligheden for en ordentlig og gennemarbejdet reform stiger, hvis man modtager konstruktive input fra eksempelvis lærernes, forældrenes og erhvervslivets organisationer? Såfremt svaret herpå er ja, så bedes Naalakkersuisut redegøre for, hvordan de nævnte interessenter er søgt inddraget i arbejdet. Såfremt svaret er nej bedes Naalakkersuisut redegøre for dette synspunkt.

11. Kan Naalakkersuisut oplyse andet i relation til emnet?**

(Medlem af Inatsisartut Nivi Olsen, Demokraterne)

**Begrundelse**
Det er en kendt sag, at der bliver arbejdet med en skole- og uddannelsesreform. Det er således også nævnt som et fokusområde i den netop indgåede koalitionsaftale mellem Siumut, Demokraterne og Nunatta Qitornai.

For Demokraterne er det vigtigt, at den kommende reform på folkeskoleområdet bliver bygget på et realistisk og realiserbart grundlag. Alle mennesker og alle partier ønsker, at vi skal kunne tilbyde den bedst mulige folkeskole for vores børn. Det gør vi ikke i øjeblikket, hvor de kolde fakta desværre fortæller, at vores børn rent fagligt får en ringere folkeskoletid end børn i lande som vi gerne vil sammenligne os med.

Dette faglige niveau smitter desværre af på såvel ungdomsuddannelser som videreuddannelser. Derfor er det så vigtigt, at vi får hævet niveauet i folkeskolen.

I den forbindelse er det nok vigtigt at huske på, at det er vores ret at drømme stort, men det er vores pligt at være fornuftige. Sagt anderledes; det nytter ikke noget, at vi skaber verdens på papiret bedste folkeskole, hvor alle vores drømme om den perfekte skolegang er nedfældet, hvis vores drømme er urealistiske i forhold til de økonomiske og mandskabsmæssige realiteter. Her vil det være bedre, at vi skaber konkrete og realiserbare forbedringer, som ikke blot står på et stykke papir, men som kan mærkes af eleverne, lærerne, forældrene og skoleledelserne.

På den baggrund ønsker vi at vide lidt mere om status på arbejdet og på hvilke elementer det er, man arbejder med.

Jeg ønsker svar på mine spørgsmål inden for en frist på 10 arbejdsdage.